Predkladacia správa

Problematika autoškôl je v súčasnosti upravená v zákone Národnej rady Slovenskej republiky   č. 315/1996 Z.z. o premávke na pozemných komunikáciách, kde zaberá dva ucelené paragrafy a čiastkovo ešte niekoľko ďalších, a v zákone č. 359/2000 Z.z. o Slovenskej komore výcvikových zariadení autoškôl a o zmene zákona Národnej rady Slovenskej republiky č. 315/1996 Z. z. o premávke na pozemných komunikáciách, ktorý sa však týka len komory a jej úloh v oblasti výcviku a doškoľovacích kurzov inštruktorov autoškôl. Podstatná časť problematiky autoškôl je upravená vo vykonávacej vyhláške Ministerstva dopravy, pôšt a telekomunikácií Slovenskej republiky č. 95/1997 Z.z. o výcviku žiadateľov o vodičské oprávnenie, o doškoľovacom kurze držiteľov vodičského oprávnenia, o výcviku žiadateľov o inštruktorské oprávnenie a o doškoľovacom kurze inštruktorov v znení vyhlášky č. 199/1999 Z.z..

V časti týkajúcej sa výcviku žiadateľov o vodičské oprávnenie a doškoľovacích kurzov držiteľov vodičského oprávnenia bola problematika  autoškôl úzko prepojená aj s vyhláškou Ministerstva vnútra Slovenskej republiky č. 90/1997 Z.z., ktorou sa vykonávali niektoré ustanovenia zákona Národnej rady Slovenskej republiky o premávke na pozemných komunikáciách v znení neskorších noviel.

Ministerstvo dopravy, pôšt a telekomunikácií Slovenskej republiky predkladá návrh zákona o autoškolách a o zmene a doplnení niektorých zákonov najmä z týchto dôvodov:

Vláda Slovenskej republiky uznesením z 3. septembra 2003 č. 830 schválila zásady činnosti komôr zriadených zákonom a uložila ministrom podstatnú časť existujúcich komôr zrušiť, resp. pretransformovať na občianske združenia. Vo vzťahu k Slovenskej komore výcvikových zariadení autoškôl vláda Slovenskej republiky na návrh ministra dopravy, pôšt a telekomunikácií Slovenskej republiky uznesením č. 9 zo 14. januára 2004 rozhodla o zrušení Slovenskej komory výcvikových zariadení autoškôl a o pretransformovaní jej personálneho a majetkového substrátu do občianskeho združenia, ktoré v postavení živnostenského spoločenstva môže plniť niektoré úlohy v oblasti výcviku a doškoľovania inštruktorov autoškôl.

Ďalším dôvodom je, že Ministerstvo vnútra Slovenskej republiky pripravilo vyhlášku č. 225/2004 Z. z., ktorá upravuje problematiku vodičských preukazov podľa smernice Rady 91/439/EHS o vodičských preukazoch v znení smernice Rady 96/47/EHS a smernice Rady 2000/56/ES. S nimi súvisí potreba upraviť obsah vodičských testov (príloha II smernice Rady 2000/56/ES).

Napokon niektoré ustanovenia platnej vyhlášky 95/1997 Z. z. v znení neskorších predpisov presahujú rámec vykonávacieho predpisu, a preto je potrebné ich upraviť formou zákona. Aj po tejto úprave však mnohé podrobnosti týkajúce sa výcviku žiadateľov o vodičské oprávnenie a doškoľovacích kurzov budú upravené vo vyhláške v nadväznosti na novú vyhlášku Ministerstva vnútra Slovenskej republiky č. 225/2004 Z. z..  

Predkladaný návrh zákon komplexne (spolu s vykonávacou vyhláškou) upraví problematiku autoškôl bez toho, aby zasahoval do súčasného rozdelenia kompetencií v oblasti výcviku žiadateľov o vodičské oprávnenie a doškoľovacích kurzov vodičov medzi ministerstvá dopravy a vnútra. Prevádzkovanie autoškôl bude viazanou živnosťou, pričom osobitné podmienky prevádzkovania tejto živnosti komplexne upravuje navrhovaný zákon. Zostatok problematiky je vo všeobecnej úprave podľa živnostenského zákona. Obsah skúšobných testov, obsah vodičských skúšok, rozsah povinností vodičov a vodičské evidencie zostávajú v kompetencii ministerstva vnútra a z hľadiska právnej úpravy zostávajú v zákone o premávke na pozemných komunikáciách a jeho vykonávacej vyhláške. 

Cieľom navrhovaného zákona je upraviť podnikateľskú a organizačnú stránku výučby a výcviku účastníkov prípravy na skúšku odbornej spôsobilosti viesť motorové vozidlá a doškoľovacích kurzov vodičov v autoškolách, odstrániť viaceré nejasnosti a nedostatky platnej úpravy a zrušiť Slovenskú komoru výcvikových zariadení autoškôl. 

Návrh je v súlade s Ústavou Slovenskej republiky a s medzinárodnými záväzkami vyplývajúcimi z medzinárodných zmlúv, ktorými je Slovenská republiky viazaná.

Návrh nemá nijaký dopad na štátny rozpočet, ani na plán práce, pretože sa ním nemenia kompetencie orgánov štátnej správy, tiež nemá nijaký dopad na rozpočty územnej samosprávy, pretože im z návrhu nevyplývajú nijaké úlohy. Návrh zákona nezhorší podnikateľské prostredie, pretože nezavádza nijaké obmedzenia podnikania, ani nové povinnosti podnikateľom. Ministerstvo financií SR nemá k predloženému návrhu zákona z hľadiska rozpočtových dôsledkov pripomienky.

Návrh zákona nie je potrebné vzhľadom na jeho povahu prerokovať v Rade hospodárskej a sociálnej dohody.

Návrh zákona prešiel medzirezortným pripomienkovým konaním, ktorého výsledky sú uvedené v samostatnej prílohe. Pripomienky zásadného charakteru boli na vzájomných rokovaniach odstránené. Návrh zákona prerokovala Legislatívna rada vlády SR dňa 29. júna 2004, kedy ho vrátila na dopracovanie. Druhé prerokovanie návrhu zákona sa uskutočnilo v Legislatívnej rade vlády SR dňa 21. septembra 2004 a predkladaný materiál je upravený v zmysle jej pripomienok. Materiál sa predkladá na rokovanie vlády SR bez rozporov.